
A technostressz és a technológia elfogadása közötti kapcsolat vizsgálata a magyar fiatalok körében

A kutatás célja a technostressz és a technológia elfogadása közötti kapcsolat vizsgálata volt a magyar fiatalok körében. Az Ipar 5.0 társadalmi és technológiai változásai különösen érintik ezt a korcsoportot, főként az autonóm rendszerek, például az önvezető autók elfogadásában. A technostressz olyan kihívásokat és negatív érzéseket takar, mint a gyors technológiai változások, digitális túlterheltség és adatbiztonsági aggályok, amelyek befolyásolhatják a technológia elfogadását. A kutatás interpretatív és kvantitatív módszert alkalmazott, 849 fő részvételével, akik online, anonim kérdőívet töltöttek ki. A 18–35 éves mintában többségben voltak a felsőoktatásban tanulók és a diplomás fiatal felnőttek. Az adatgyűjtés során vizsgáltam a technostressz szintjét, a technológiai affinitást és az autonóm rendszerekhez való viszonyulást, az elemzéseket SPSS 20 szoftverrel végeztem. Az eredmények szerint az alacsonyabb technostressz szintű résztvevők nyitottabbak voltak az önvezető autók elfogadására, míg a magasabb technostressz szintűek szkeptikusabban álltak hozzájuk. A demográfiai tényezők, például a magasabb végzettség, szintén pozitív hatással voltak az autonóm rendszerek elfogadására. A kutatás rávilágított arra is, hogy a vezetés élményének elvesztése az egyik legnagyobb aggály az önvezető autók használatával kapcsolatban. Összességében a kutatás hangsúlyozta, hogy a technostressz csökkentése kulcsfontosságú az autonóm technológiák elfogadásában. Az Ipar 5.0 megoldásai csak akkor lehetnek sikeresek, ha figyelembe veszik a felhasználók stresszszintjét és attitűdjeit. Javasolt az intuitív kezelőfelületek és oktató programok bevezetése, valamint a nyitott kommunikációs csatornák biztosítása, amelyek hozzájárulhatnak a bizalom erősítéséhez és a technológia elfogadásának javításához.



